กรมควบคุมมลพิษ (คพ.) ตรวจพบค่าฝุ่น PM2.5 ในพื้นที่ กทม.และปริมณฑลเกินค่ามาตรฐานมีผลกระทบต่อสุขภาพ โดยเฉพาะริมถนนดินแดง
กรมควบคุมมลพิษ (คพ.) ตรวจพบค่าฝุ่นละอองขนาดเล็ก PM2.5 ในพื้นที่กรุงเทพมหานครและปริมณฑลเกินค่ามาตรฐานมีผลกระทบต่อสุขภาพ 3 พื้นที่ โดยเฉพาะริมถนนดินแดง เขตดินแดงและริมถนนคู่ขนานพระราม 2 อำเภอเมือง จังหวัดสมุทรปราการ

สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ (21 ธ.ค.61) ภาพรวมคุณภาพอากาศอยู่ในระดับคุณภาพปานกลางถึงมีผลกระทบต่อสุขภาพ 
โดยพบสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าระหว่าง 55 - 103 ไมโครกรัมต่อลูกบาศก์เมตร เกินมาตรฐานมีผลกระทบต่อสุขภาพและปริมาณฝุ่นละอองมีแนวโน้มสูงขึ้น 3 พื้นที่ คือ ริมถนนดินแดง เขตดินแดง กรุงเทพมหานคร อยู่ที่ 97 ไมโครกรัมต่อลูกบาศก์เมตร  ตำบลทรงคนอง อำเภอพระประแดง จังหวัดสมุทรปราการ อยู่ที่ 96 ไมโครกรัมต่อลูกบาศก์เมตร และสูงสุดบริเวณริมถนนคู่ขนานพระราม 2 อำเภอเมือง จังหวัดสมุทรปราการ อยู่ที่ 103 ไมโครกรัมต่อลูกบาศก์เมตร 
ส่วนอีก 14 พื้นที่ เริ่มมีผลกระทบต่อสุขภาพ คือ บริเวณริมถนนกาญจนาภิเษก เขตบางขุนเทียน  แขวงบางนา เขตบางนา  แขวงคลองจั่น เขตบางกะปิ  แขวงดินแดง เขตดินแดง  ริมถนนพระราม 4 เขตปทุมวัน  ริมถนนอินทรพิทักษ์ เขตธนบุรี  ริมถนนลาดพร้าว เขตวังทองหลาง  ริมถนนดินแดง เขตดินแดง  แขวงพญาไท เขตพญาไท  ตำบลนครปฐม อำเภอเมืองนครปฐม จังหวัดนครปฐม ตำบลคลองหนึ่ง อำเภอคลองหลวง ปทุมธานี ตำบลทรงคนอง อำเภอพระประแดง จังหวัดสมุทรปราการ ตำบลตลาด อำเภอพระประแดง จังหวัดสมุทรปราการ ตำบลปากน้ำ อำเภอเมือง จังหวัดสมุทรปราการ ตำบลบางเสาธง อำเภอบางเสาธง จังหวัดสมุทรปราการ  ริมถนนคู่ขนานพระราม 2 อำเภอเมือง จังหวัดสมุทรปราการ 
ทั้งนี้ประชาชนที่อยู่ในพื้นที่ที่คุณภาพอากาศอยู่ในระดับเริ่มมีผลกระทบต่อสุขภาพและมีผลกระทบต่อสุขภาพควรหลีกเลี่ยง หรือลดเวลาการทำกิจกรรมกลางแจ้ง หากหลีกเลี่ยงไม่ได้ควรสวมใส่หน้ากากอนามัยขณะอยู่กลางแจ้ง

ขณะที่ฝุ่นละอองขนาดไม่เกิน 10 ไมครอน(PM10) ตรวจพบค่าระหว่าง 61 - 146 ไมโครกรัมต่อลูกบาศก์เมตร เกินมาตรฐานบริเวณริมถนนกาญจนาภิเษก เขตบางขุนเทียน  ริมถนนพระราม 4 เขตปทุมวัน  ริมถนนอินทรพิทักษ์ เขตธนบุรี  ริมถนนลาดพร้าว เขตวังทองหลาง  ริมถนนดินแดง เขตดินแดง ตำบลบางพูด อำเภอปากเกร็ด จังหวัดนนทบุรี ตำบลทรงคนอง อำเภอพระประแดง จังหวัดสมุทรปราการ และริมถนนคู่ขนานพระราม 2 อำเภอเมือง จังหวัดสมุทรปราการ